ODREĐEN PRITVOR B.V. ZBOG OSNOVANE SUMNJE DA JE UČINIO KRIVIČNA DJELA - NAPAD NA SLUŽBENO LICE U VRŠENJU SLUŽBENE DUŽNOSTI I UGROŽAVANJE SIGURNOSTI
        Rješenjem sudije za prethodni postupak Osnovnog suda u Bijeljini broj 80 0 K 188877 26 Kpp 2 od 22.09.2026. godine, određen je pritvor osumnjičenom B. V. zbog osnovane sumnje da je učinio krivično djelo – Napad na službeno lice u vršenju službene dužnosti iz člana 308. stav 2 u vezi sa članom 1 Krivičnog zakonika Republike Srpske i krivičnog djela – Ugrožavanje sigurnosti iz člana 150. stav 2 u vezi sa stavom 1, a sve u vezi sa članom 56. stav 1. istog Zakonika. Pritvor je određen po  Prijedlogu za određivanje pritvora Okružnog javnog tužilaštva u Bijeljini broj T 14 0 KT 0039878 26 od 22.09.2026. godine.
        Osumnjičenom je pritvor određen iz razloga propisanih članom 197. stav 1. tačka v) Zakona o krivičnom postupku Republike Srpske, odnosno zbog postojanja naročitih okolnosti koje opravdavaju bojazan da će ponoviti krivično djelo, jer je osumnjičeni 19 puta pravosnažno osuđivan i specijalni povratnik u izvršenju krivičnih djela, a za krivična djela za koja je osumnjičen može se izreći kazna zatvora od tri godine ili teža kazna.
       Nakon što je razmotrio navode iz prijedloga za određivanje pritvora, navode osumnjičenog i njegovog branioca prilikom saslušanja i uvida u priloženi spis, sud je našao da je prijedlog OJT Bijeljina za određivanje pritvora osnovan.
        U prijedlogu se navodi da je dana 20.09.2026. godine oko 21,15 časova u Loparama, osumnjičeni prijavljen da pravi buku i uznemirava stanare pa je napao policjske službenike koji su intervenisali, gdje je D. V. zadao tjelesnu povredu u predjelu lijeve šake upućujući mu prijetnje da je trebalo da ga izbode čakijom, psovao je policijske službenike, te im je prijetio da će ubiti i njih i njihove porodice.
      Sud je utvrdio da postoji osnovana sumnja da je  osumnjičeni izvršio krivična djela Napad na službeno lice u vršenju službene dužnosti iz člana 308. stav 2 u vezi sa članom 1 Krivičnog zakonika Republike Srpske i krivičnog djela – Ugrožavanje sigurnosti iz člana 150. stav 2 u vezi sa stavom 1, a sve u vezi sa članom 56. stav 1. istog Zakonika, te da postoje razlozi za određivanje pritvora iz člana 197 st. 1 tačka v) ZKP RS, jer su svi saslušani policijski službenici detaljno opisali navedeni događaj, povrijeđeni policijski službenik je pregledan od strane ljekara, osumnjičeni je registrovan kao alkoholičar i koristi psihoaktivne supstance, kada postaje agresivan, da dosadašnje brojno osuđivanje nije dalo rezultate da se utiče na osumnjičenog, jer je izuzetno uporan u vršenju krivičnih djela, da u predmetnom slučaju ni veći broj policajaca koji su upućeni na intervenciju nije uticao na osumnjičenog da ne bude agresivan, naprotiv njegova agresivnost se uopšte nije smirivala, upućivao je ozbiljne prijetnje i u policijskoj stanici, tako da postoje naročite okolnosti koje opravdavaju bojazan da će ponoviti krivično djelo, a za koje je propisana kazna zatvora od tri godine ili teža kazna, kako je već navedeno.  
        Određivanje pritvora osumnjičenom predstavlja mjeru prema osumnjičenom, ali se time ne dira u pretpostavku nevinosti predviđenu pozitivnim krivičnopravnim zakonodavstvom Republike Srpske, te će krivica osumnjičenog biti utvrđivana u daljem toku postupka. 
